KOMISIJAS ĪSTENOŠANAS REGULA (ES) 2018/1261

(2018. gada 20. septembris),

ar ko piešķir Savienības atļauju biocīdu saimei Hypred's iodine based products

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 44. panta 5. punktu,

tā kā:

(1) 2015. gada 16. jūlijāHypred SAS saskaņā ar Regulas (ES) Nr. 528/2012 43. panta 1. punktu iesniedza atļaujas pieteikumu par biocīdu saimi Hypred's iodine based products (“biocīdu saime”), kas pieder pie minētās Regulas V pielikumā definētā 3. produkta veida. Nīderlande piekrita, ka šā pieteikuma novērtēšanu veic tās kompetentā iestāde, kā tas minēts Regulas (ES) Nr. 528/2012 43. panta 1. punktā. Pieteikums ar lietas numuru BC-LC018584-49 tika ierakstīts Biocīdu reģistrā (“Reģistrs”).

(2) Šīs saimes biocīdi kā aktīvo vielu satur jodu, kas iekļauts Savienības apstiprināto aktīvo vielu sarakstā, kurš minēts Regulas (ES) Nr. 528/2012 9. panta 2. punktā. Tiklīdz kļūs piemērojami Komisijas Deleģētajā regulā (ES) 2017/2100 (2) izklāstītie endokrīni disruptīvu īpašību noteikšanas zinātniskie kritēriji, Komisija, ņemot vērā aktīvajai vielai raksturīgās īpašības, apsvērs, vai nav nepieciešams saskaņā ar Regulas (ES) Nr. 528/2012 15. pantu pārskatīt joda, arī polivinilpirolidonjoda, apstiprinājumu. Atkarā no šīs pārskatīšanas rezultātiem Komisija pēc tam apsvērs, vai attiecībā uz biocīdiem, kuri satur minēto aktīvo vielu, Savienības atļaujas saskaņā ar Regulas (ES) Nr. 528/2012 48. pantu nebūtu jāpārskata.

(3) 2017. gada 6. jūnijā kompetentā novērtētājiestāde Eiropas Ķīmisko vielu aģentūrai (“Aģentūra”) saskaņā ar Regulas (ES) Nr. 528/2012 44. panta 1. punktu iesniedza novērtējuma ziņojumu un novērtēšanā gūtos secinājumus.

(4) 2018. gada 12. janvārī Aģentūra saskaņā ar Regulas (ES) Nr. 528/2012 44. panta 3. punktu iesniedza Komisijai atzinumu (3), tostarp biocīda raksturojuma kopsavilkuma (turpmāk “BRK”) projektu un biocīdu saimes novērtējuma galīgo ziņojumu. Atzinumā secināts, ka biocīdu saime atbilst Regulas (ES) Nr. 528/2012 3. panta 1. punkta s) apakšpunktā noteiktajai biocīdu saimes definīcijai, ka tā ir tiesīga saņemt Savienības atļauju saskaņā ar minētās regulas 42. panta 1. punktu un ka, ja vien tiek ievērota atbilstība BRK projektam, biocīdu saime atbilst minētās regulas 19. panta 1. un 6. punkta nosacījumiem.

(5) 2018. gada 26. februārī Aģentūra saskaņā ar Regulas (ES) Nr. 528/2012 44. panta 4. punktu nosūtīja Komisijai BRK projektu visās Savienības oficiālajās valodās.

(6) Komisija ir vienisprātis ar Aģentūras atzinumu un tāpēc uzskata, ka ir lietderīgi minētajai biocīdu saimei piešķirt Savienības atļauju un saskaņā ar Regulas (ES) Nr. 528/2012 71. panta 6. punktu BRK un biocīdu saimes novērtējuma ziņojumu ierakstīt Reģistrā.

(7) Šajā regulā paredzētie pasākumi ir saskaņā ar Biocīdu pastāvīgās komitejas atzinumu,

IR PIEŅĒMUSI ŠO REGULU.

1. pants Hypred SAS attiecībā uz biocīdu saimi Hypred's iodine based products tiek piešķirta Savienības atļauja ar numuru EU-0018397-0000. Savienības atļauja ir derīga no 2018. gada 11. oktobra līdz 2028. gada 30. septembrim. Savienības atļaujas nosacījums ir atbilstība pielikumā izklāstītajam BRK.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2018. gada 20. septembrī Komisijas vārdā – priekšsēdētājs Jean-Claude JUNCKER

(1) OV L 167, 27.6.2012., 1. lpp.

(2) Komisijas 2017. gada 4. septembra Deleģētā regula (ES) 2017/2100, ar ko saskaņā ar Eiropas Parlamenta un Padomes Regulu (ES) Nr. 528/2012 nosaka zinātniskus kritērijus endokrīni disruptīvu īpašību noteikšanai (OV L 301, 17.11.2017., 1. lpp.).

(3) ECHA opinion of 12 December 2017 on the Union authorisation of Hypred's iodine based products (ECHA/BPC/178/2017).